2004/200/EY: Komission päätös, tehty 27 päivänä helmikuuta 2004, toimenpiteistä pepinon mosaiikkiviruksen yhteisöön kulkeutumisen ja siellä leviämisen estämiseksi (tiedoksiannettu numerolla K(2004) 581)



Virallinen lehti nro L 064 , 02/03/2004 s. 0043 - 0044



Komission päätös, tehty 27 päivänä helmikuuta 2004, toimenpiteistä pepinon mosaiikkiviruksen yhteisöön kulkeutumisen ja siellä leviämisen estämiseksi (tiedoksiannettu numerolla K(2004) 581) (2004/200/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY(1) ja erityisesti sen 16 artiklan 3 kohdan kolmannen virkkeen, sekä katsoo seuraavaa: (1) Saksa, Ranska, Alankomaat ja Yhdistynyt kuningaskunta ilmoittivat vuoden 1999 lopussa ja vuoden 2000 alussa muille jäsenvaltioille ja komissiolle pepinon mosaiikkiviruksen esiintymisistä tomaattisadoissa näissä maissa sekä viruksen torjumiseksi toteutetuista toimenpiteistä. (2) Komission päätöksessä 2003/64/EY(2) edellytetään jäsenvaltioiden toteuttavan väliaikaisia toimenpiteitä pepinon mosaiikkiviruksen yhteisöön kulkeutumisen ja siellä leviämisen estämiseksi. Päätöksen voimassaolo päättyi 31 päivänä tammikuuta 2004. (3) Pepinon mosaiikkivirusta ei ole lueteltu direktiivin 2000/29/EY liitteessä I eikä liitteessä II. Tieteelliseen tietoon perustuva, useiden jäsenvaltioiden toteuttama alustava tuholaisriskianalyysi on kuitenkin osoittanut, että pepinon mosaiikkivirus ja sen haittavaikutukset saattavat olla merkittävä uhka kasvien terveydelle yhteisössä, erityisesti tomaattien kasvihuonetuotannon kannalta. Pepinon mosaiikkivirusta koskevista tieteellisistä tutkimuksista ei vielä ole saatu asiaan riittävää selvyyttä perustaksi alustavan tuholaisriskianalyysin tarkistamiselle. Lisätietoja on kuitenkin saatu erityisesti haitoista, joita pepinon mosaiikkivirus aiheuttaa istutettaviksi tarkoitetuille tomaatintaimille. (4) Koska päätös 2003/64/EY ei enää ole voimassa, on tarpeen säätää väliaikaisista toimenpiteistä pepinon mosaiikkiviruksen torjumiseksi. (5) Päätöksen 2003/64/EY mukaisesti tehtyjen virallisten tarkastusten tulosten ja pepinon mosaiikkiviruksen haittavaikutuksia koskevien tuoreiden tietojen perusteella tomaatinsiemenet ovat varmistuneet merkittäväksi tartuntalähteeksi. (6) Tässä päätöksessä säädettyjä toimenpiteitä olisi sovellettava pepinon mosaiikkiviruksen yhteisöön kulkeutumiseen tai siellä leviämiseen, kolmansista maista peräisin olevien tomaatinsiementen tarkastuksiin ja tomaatinsiementen siirtoihin. Niihin olisi sisällyttävä myös pepinon mosaiikkiviruksen esiintymisen yleisempää seurantaa jäsenvaltioissa. (7) Tällaisten toimenpiteiden tuloksia on syytä arvioida jatkuvasti, ja arvioinnin tulosten perusteella on harkittava mahdollisia jatkotoimenpiteitä. Jatkotoimenpiteissä olisi otettava huomioon myös jäsenvaltioiden toimittamat tiedot ja tieteellinen lausunto. (8) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset, ON TEHNYT TÄMÄN PÄÄTÖKSEN: 1 artikla Kielletään pepinon mosaiikkiviruksen saastuttamien tomaatinsiementen (Lycopersicon lycopersicum (L.) Karsten ex Farw.) tuominen yhteisöön ja siirtäminen siellä. 2 artikla Kolmansista maista peräisin olevia tomaatinsiemeniä saa tuoda yhteisöön ainoastaan, jos ne täyttävät liitteessä olevassa 1 kohdassa säädetyt edellytykset. Ne on tarkastettava ja tarvittaessa testattava yhteisöön tuotaessa pepinon mosaiikkiviruksen esiintymisen varalta direktiivin 2000/29/EY 13 artiklan 1 kohdan i alakohdan mukaisesti soveltuvin osin. 3 artikla 1. Yhteisöstä peräisin olevia tomaatinsiemeniä voidaan siirtää yhteisön sisällä ainoastaan, jos ne täyttävät liitteessä olevassa 2 kohdassa säädetyt edellytykset. 2. Edellä olevaa 1 kohtaa ei sovelleta sellaisten siementen siirtoon, jotka on tarkoitettu myytäviksi lopullisille kuluttajille, jotka eivät ole osallisena ammattimaisessa kasvintuotannossa, mikäli siementen pakkauksesta tai muuten käy selvästi ilmi, että ne on tarkoitettu tällaisille kuluttajille suunnattuun myyntiin. 4 artikla Jäsenvaltioiden on toteutettava virallisia tarkastuksia tomaatin taimien ja hedelmien tuotantotiloissa pepinon mosaiikkiviruksen esiintymisen varalta. Tämän artiklan ensimmäisessä kohdassa säädettyjen tarkastusten sekä 2 artiklassa säädettyjen tarkastusten ja testausten tulokset on ilmoitettava komissiolle ja muille jäsenvaltioille 30 päivään marraskuuta 2004 mennessä, sanotun kuitenkaan rajoittamatta direktiivin 2000/29/EY 16 artiklan 2 kohdan ja 13 c artiklan 8 kohdan säännösten soveltamista. 5 artikla Komissio tarkastelee uudelleen tämän päätöksen täytäntöönpanoa viimeistään 31 päivänä joulukuuta 2004. 6 artikla Tämä päätös on osoitettu kaikille jäsenvaltioille. Tehty Brysselissä 27 päivänä helmikuuta 2004. Komission puolesta David Byrne Komission jäsen (1) EYVL L 169, 10.7.2000, s. 1. Direktiivi sellaisena kuin se on viimeksi muutettuna komission direktiivillä 2003/116/EY (EUVL L 321, 6.12.2003, s. 36). (2) EYVL L 24, 29.1.2003, s. 15. LIITE Päätöksen 2 ja 3 artiklassa vahvistetut edellytykset 1. Kolmansista maista peräisin olevien tomaatinsiementen mukana on oltava direktiivin 2000/29/EY 13 artiklan 1 kohdan ii alakohdassa tarkoitettu kasvien terveystodistus, josta käy ilmi, että siemenille on tehty asianmukainen happokäsittely ja että a) ne ovat peräisin alueilta, joista tiedetään, ettei niillä esiinny pepinon mosaiikkivirusta; tai että b) kasveissa ei ole tuotantopaikalla havaittu pepinon mosaiikkiviruksen oireita niiden koko kasvukauden aikana; tai että c) niistä otetulle edustavalle näytteelle on tehty asianmukaisia menettelyjä noudattaen virallinen testi pepinon mosaiikkiviruksen varalta ja ne on tässä testissä todettu vapaiksi pepinon mosaiikkiviruksesta. 2. Yhteisöstä peräisin olevia tomaatinsiemeniä voidaan siirtää yhteisön sisällä ainoastaan, jos niille on tehty asianmukainen happokäsittely ja a) ne ovat peräisin alueilta, joista tiedetään, ettei niillä esiinny pepinon mosaiikkivirusta; tai b) kasveissa ei ole tuotantopaikalla havaittu pepinon mosaiikkiviruksen oireita niiden koko kasvukauden aikana; tai c) niistä otetulle edustavalle näytteelle on tehty asianmukaisia menettelyjä noudattaen virallinen testi pepinon mosaiikkiviruksen varalta ja ne on tässä testissä todettu vapaiksi pepinon mosaiikkiviruksesta.